KOMISSION PÄÄTÖS,
tehty 15 päivänä heinäkuuta 1994,
eläinten terveyttä koskevista vaatimuksista ja eläinlääkärintodistuksista naudan siemennesteen tuonnissa kolmansista maista (94/577/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinten terveyttä koskevista vaatimuksista yhteisön sisäisessä naudansukuisten kotieläinten pakastetun siemennesteen kaupassa ja tuonnissa 14 päivänä kesäkuuta 1988 annetun neuvoston direktiivin 88/407/ETY(1), sellaisena kuin se on viimeksi muutettuna direktiivillä 93/60/ETY(2), ja erityisesti sen 10 ja 11 artiklan,
sekä katsoo, että
luettelo kolmansista maista, joista peräisin olevan kotieläimenä pidetyn naudansukuisen eläimen siemennesteen tuonnin jäsenvaltiot sallivat, jäljempänä `luettelo`, on laadittu komission päätöksellä 90/14/ETY(3), sellaisena kuin se on muutettuna päätöksellä 91/276/ETY(4),
Israelin tautitilanne on aiheuttanut tähän maahan kohdistuvan komission päätöksessä 91/277/ETY(5) määrätyn tuontikiellon,
komission päätöksissä 91/479/ETY(6), 91/549/ETY(7), 91/123/ETY(8), 91/124/ETY(9), 91/125/ETY(10), 91/126/ETY(11), 91/127/ETY(12), 91/128/ETY(13), 92/386/ETY(14), 92/387/ETY(15) ja 92/455/ETY(16) määrätään eläinten terveyttä koskevista vaatimuksista ja eläinlääkäritodistuksista tuotaessa naudan siemennestettä, joka on peräisin vastaavassa järjestyksessä Amerikan yhdysvalloista, Kanadasta, Puolasta, Suomesta, Uudesta-Seelannista, Australiasta, Sveitsistä, Ruotsista, Unkarista, Norjasta ja Tsekkoslovakiasta,
direktiivillä 93/60/ETY, joka on pantava täytäntöön jäsenvaltioissa viimeistään 1 päivänä heinäkuuta 1994, muutetaan direktiiviä 88/407/ETY ja siksi on tarpeen muuttaa edellä mainittuja kolmansia maita koskevia päätöksiä; yhteisön tätä alaa koskevan lainsäädännön yksinkertaistamiseksi on aiheellista ryhmitellä edellä mainitut päätökset ja kumota kutakin maata koskevat erilliset päätökset,
ottaen huomioon Euroopan talousalueesta annetut määräykset, ei ole tarpeen säilyttää eläinlääkärintodistuksia tuotaessa Itävallasta, Suomesta, Norjasta ja Ruotsista naudansukuisten eläinten siemennestettä,
eläinlääkintäalan tiedekomitean lausunnon mukaisesti vaaditaan lisäksi uusi koe epitsoottisen verenvuototaudin toteamiseksi,
Kanada on ainoa maa, jossa tehdään rutiinikokeita mainitun taudin toteamiseksi kuuden kuukauden välein ennen siemennesteen keräämistä,
on tarpeen sallia Kanadalle siirtymäaika tämän päätöksen soveltamiselle, jotta Kanadan eläinlääkintäviranomaisilla on tarpeeksi aikaa lisätä uusi koe rutiinitarkastuksiinsa,
ottaen huomioon bluetongue-taudin epidemiologiassa viime aikoina saavutettu kehitys, on mahdollista sallia naudan siemennesteen tuonti Australiasta,
luettelossa olevien kolmansien maiden eläinlääkinnällinen tilanne on hyvä ja sitä valvoo siemennesteen välityksellä tarttuvien tautien osalta rakenteeltaan hyvä ja hyvin järjestetty eläinlääkintätoimi,
luettelossa olevien kolmansien maiden toimivaltaiset eläinlääkintäviranomaiset ovat sitoutuneet 24 tunnin kuluessa ilmoittamaan teleksillä tai telekopiolla Euroopan yhteisön komissiolle ja jäsenvaltioille vahvistuksen jonkin Maailman eläintautijärjestön (OIE) A-luettelossa olevan taudin esiintymisestä tai näihin tauteihin sovellettavien rokotusohjelmien muutoksesta tai ilmoittamaan kohtuullisessa määräajassa OIE:n B-luettelossa olevan taudin esiintymisestä ja kaikista muutosehdotuksista kotieläinten tai niiden siemennesteen tai alkioiden tuontiin sovellettavissa säännöissä,
luettelossa olevien kolmansien maiden viranomaiset ovat sitoutuneet virallisesti valvomaan tämän päätöksen mukaisten todistusten antamista ja valvomaan, että kaikki todistukset, poikkeukset ja laboratoriokokeiden tulokset, joihin tämä todistus pohjautuu, säilytetään vähintään 12 kuukautta virallisessa arkistossa kyseisen siemennesteen toimituksen jälkeen,
luettelossa olevien kolmansien maiden toimivaltaiset eläinlääkintäviranomaiset ovat sitoutuneet neuvoston direktiivin 88/407/ETY 9 artiklan mukaisesti virallisesti hyväksymään keinosiemennysasemat, joista viedään naudan siemennestettä Euroopan talousyhteisöön,
eläinten terveyttä koskevat vaatimukset ja eläinlääkärintodistukset on mukautettava kyseisen kolmannen maan terveydelliseen tilanteeseen, ja
tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Jäsenvaltiot sallivat liitteissä A, B, C ja D olevan 1 osan todistusten ehdot täyttävän ja yksinomaan liitteissä A, B, C ja D olevassa 2 osassa vastaavasti luetelluista maista peräisin olevan naudan siemennesteen tuonnin.
Ne sallivat kuitenkin Kanadasta peräisin olevan, päätöksen 91/549/ETY mukaisesti kerätyn ja käsitellyn naudan siemennesteen tuonnin 31 päivään joulukuuta 1994 asti.
2 artikla
Kumotaan päätökset 91/479/ETY, 92/123/ETY, 92/124/ETY, 92/125/ETY, 92/126/ETY, 92/127/ETY, 92/128/ETY, 92/386/ETY, 92/387/ETY ja 92/455/ETY.
Kumotaan päätös 91/549/ETY 1 päivästä tammikuuta 1995 alkaen.
3 artikla
Edellä 1 artiklan 1 kohdassa tarkoitettuja Kanadaa koskevia määräyksiä sovelletaan 1 päivästä tammikuuta 1995.
4 artikla
Tämä päätös on osoitettu kaikille jäsenvaltioille.
Tehty Brysselissä 15 päivänä heinäkuuta 1994.